《潮阳尉郑太玉梦至泉侧饮之甚甘明日得之东山》
宋代·唐康

入道肯著相，出神得佳泉。
起寻定中境，偶在山之巅。
四人蹋{定扌换乔}{定扌换虚}，数里闻潺湲。
循声到巉绝，满意流甘鲜。
虽深石可数，太察鱼难筌。
分为缟练长，溅作珠玑圆。
一窥宿酲解，三嚥沉疴痊。
恍惚尚疑梦，欢呼欲成癫。
山涧短於井，海饮痰生涎。
那知道在迩，几作野遗贤。
事故由人兴，物为知已妍。
谁陪濠上游，谅携室中。
虽无十丈华，中有一滴禅。
名酒觉殊胜，宜茶定常煎。
兰亭羽觞冷，鱼腹青个连。
新文来远矣，开卷犹淙然。
径欲抱琴去，临流听天全。
不但受以耳，庶几神者先。
写为梦泉操，第入乐府篇。
将前辄复却，万事付有缘。